Xirivella consensua amb els empresaris les millores en l'àrea industrial Verge de la Salut
24 de juliol de 2024

L'Ajuntament de Xirivella està preparant un paquet de mesures per a la millora de l'àrea industrial Verge de la Salut i per a consensuar aquestes actuacions s'ha reunit amb els representants de l'Associació d'Industrials del Polígon Verge de la Salut (ASIVISA) i la Federació de Parcs Empresarials (FEPEVAL).

Durant la trobada, es van posar sobre la taula una sèrie d'actuacions que les associacions empresarials consideren crucials per a millorar la competitivitat del parc empresarial i atraure noves empreses al municipi que generen ocupació i dinamisme econòmic. Per part de l'Ajuntament es van explicar les inversions que s'estan duent a terme a través de la línia de subvencions de l'IVACE+i, que s'han destinat a accions com la millora de l'asfaltat, instal·lació de càmeres de control de trànsit o millores i adequació en zones verdes.

En la reunió van estar presents l'alcaldessa de Xirivella, Paqui Bartual; el regidor d'Urbanisme, Guillermo Garrido; el de Comerç i Desenvolupament Local, Santos Santiago; el president d'Asivisa, David García Salas; i el de Fepeval, Diego Romá. Les parts van mostrar la seua disposició per a col·laborar amb l'objectiu d'ajudar a impulsar la millora i modernització dels polígons industrials de la localitat.